CELEX: 32013R0818
Language: bg
Date: 2013-08-28 00:00:00
Title: Регламент (ЕС) № 818/2013 на Комисията от 28 август 2013 година за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на захарозни естери на мастни киселини (E 473) в ароматизанти за бистри ароматизирани напитки на основата на вода  текст от значение за ЕИП

29.8.2013   
            
            
               BG
            
            
               Официален вестник на Европейския съюз
            
            
               L 230/12
            
         РЕГЛАМЕНТ (ЕС) № 818/2013 НА КОМИСИЯТА
   от 28 август 2013 година
   за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на захарозни естери на мастни киселини (E 473) в ароматизанти за бистри ароматизирани напитки на основата на вода
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
   като има предвид, че:
   
               (1)
            
            
               С приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в ароматизанти в храните, и на условията за тяхната употреба.
            
         
               (2)
            
            
               Списъкът може да бъде изменян в съответствие с общата процедура, посочена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
            
         
               (3)
            
            
               Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
            
         
               (4)
            
            
               На 20 август 2008 г. на държавите членки бе предоставено заявление за разрешаване на употребата на захарозни естери на мастни киселини (E 473) като емулгатор в ароматизанти.
            
         
               (5)
            
            
               Емулгаторите са необходими за стабилизиране на маслените ароматизанти, когато те се добавят в напитки на основата на вода. Без добавянето на емулгатор ароматизиращото масло не би било разтворимо и би образувало мазен пръстен на повърхността на напитката. Това не позволява равномерното разпространение на ароматизанта в напитката и увеличава излагането му на въздействието на кислород, което от своя страна води до занижена степен на приемливост с оглед на органолептичните показатели. Също така това води до изключителни затруднения при производството на бистри напитки. Тези трудности може да бъдат преодолени до известна степен чрез употребата на промити масла, които обаче имат занижена степен на приемливост с оглед на органолептичните показатели. Употребата на захарозни естери на мастни киселини позволява производство на бистри напитки с по-добро действие на добавените ароматизанти.
            
         
               (6)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение III към Регламент (ЕО) № 1333/2008.
            
         
               (7)
            
            
               Европейският орган за безопасност на храните изготви становище относно захарозните естери на мастни киселини (E 473) и определи допустима дневна доза (ДДД) от 40 mg/kg тт/ден (3). Експозицията на захарозни естери на мастни киселини, произтичаща от предложената допълнителна употреба в бистри ароматизирани безалкохолни напитки представлява под 0,1 % от ДДД (4). Като се има предвид, че експозицията, произтичаща от допълнителната употреба на посочената добавка, е пренебрежимо малка в сравнение с ДДД, не може да се смята, че така посочената допълнителна употреба на захарозни естери на мастни киселини (Е 473) оказва въздействие върху човешкото здраве.
            
         
               (8)
            
            
               Поради това е целесъобразно да се разреши употребата на захарозни естери на мастни киселини (Е 473) като добавка в храните в ароматизанти, предназначени за бистри ароматизирани напитки на основата на вода.
            
         
               (9)
            
            
               Поради това приложение III към Регламент (ЕО) № 1333/2008 следва да бъде съответно изменено.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение III към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 август 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 354, 31.12.2008 г., стр. 16.
   
      (2)  ОВ L 354, 31.12.2008 г., стр. 1.
   
      (3)  EFSA Journal (Бюлетин на ЕОБХ) 2004 г. 106, стр. 1—24.
   
      (4)  EFSA Journal (Бюлетин на ЕОБХ), 2012 г.; 10(5):2658.
   
      ПРИЛОЖЕНИЕ
      В част 4 от приложение III към Регламент (ЕО) № 1333/2008 след вписването за добавка в храни Е 459 се вмъква следното вписване:
      
         
                     „E 473
                  
                  
                     Захарозни естери на мастни киселини
                  
                  
                     Ароматизанти за бистри ароматизирани напитки на основата на вода, спадащи към категория 14.1.4
                  
                  
                     15 000 mg/kg в ароматизантите, 30 mg/l в крайния хранителен продукт“